กองตราสารหนี้‘แอสเซทพลัส’เลิกลงทุนตปท.
แอสเซท พลัส ตอบรับดอกเบี้ยวิ่งแรง เปลี่ยนกองตราสารหนี้ต่างประเทศ เป็นตราสารหนี้ในประเทศ พร้อมขาย 4 กอง จ่าย 2.95-3.25% ต่อปี
19 ส.ค. 2554

แอสเซท พลัส ตอบรับดอกเบี้ยวิ่งแรง เปลี่ยนกองตราสารหนี้ต่างประเทศ เป็นตราสารหนี้ในประเทศ พร้อมขาย 4 กอง จ่าย 2.95-3.25% ต่อปี 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า ธนาคารแห่งประเทศไทยส่งสัญญาณทิศทางอัตราดอกเบี้ยขาขึ้นอย่างชัดเจน โดยบริษัทคาดว่า อัตราดอกเบี้ยนโยบายมีโอกาสปรับขึ้นถึงระดับ 4% ภายในปีนี้ 
บริษัทจึงปรับนโยบายเน้นลงทุนในตราสารหนี้ในประเทศมากขึ้น โดยแก้ไขโครงการกองทุนเปิดแอ็คทีฟเอฟไอเอฟ 6 ซึ่งจะครบรอบขายใหม่ในวันที่ 21 ก.ค.นี้ จากกองทุนตราสารหนี้ต่างประเทศ เป็นกองทุนตราสารหนี้ในประเทศ เพื่อให้เหมาะกับภาวะการลงทุนและเปลี่ยนชื่อเป็น กองทุนเปิด แอสเซท พลัส ตราสารหนี้ทวีทรัพย์ 5 ซึ่งจะมีผลตั้งแต่รอบลงทุนถัดไปตั้งแต่วันที่ 22 ก.ค.นี้ โดยลงทุนในพันธบัตรรัฐบาลประมาณ 80% และตั๋วแลกเงินธนาคารเกียรติ นาคิน 20% โดยรอบระยะเวลา 6 เดือน คาดว่าผลตอบแทนสุทธิ 3.25% ต่อปี 
นอกจากนี้ บลจ.แอสเซท พลัส ยังเปิดขายกองทุนตราสารหนี้ในประเทศอีก 3 กองทุน อายุ 3-6 เดือน ในวันที่ 20, 25 และ 26 ก.ค.นี้ โดยคาดว่าจะให้ผลตอบแทนสุทธิ 2.95-3.1% ต่อปี